รองนายกรัฐมนตรี  ลงพื้นที่ติดตามนโยบายแก้ไขปัญหาแก่ประชาชน พื้นที่จังหวัดกาญจนบุรี
รองนายกรัฐมนตรี ลงพื้นที่ติดตามนโยบายแก้ไขปัญหาแก่ประชาชน พื้นที่จังหวัดกาญจนบุรี ผู้ประกาศ    รองนายกรัฐมนตรี (พล.อ.ประวิตร วงษ์สุวรรณ) ขอให้ทุกหน่วยงานร่วมกันปฏิบัติหน้าที่ให้ดีที่สุด ด้วยความตั้งใจและต่อเนื่อง ในการอำนวยความเป็นธรรม สร้างความมั่นคงให้พี่น้องประชาชนในพื้นที่อย่างทั่วถึง  วันนี้ (11 พ.ย. 62) เวลา 09.10 น. ที่ห้องประชุมแควใหญ่ ชั้น 5 ศาลากลางจังหวัดกาญจนบุรี พลเอกประวิตร วงษ์สุวรรณ รองนายกรัฐมนตรี พร้อมคณะเดินทางมาตรวจราชการและรับฟังผลการปฏิบัติงานตามนโยบายของรัฐบาลในด้านต่างๆของจังหวัดกาญจนบุรี โดยมี นายจีระเกียรติ ภูมิสวัสดิ์ ผู้ว่าราชการจังหวัดกาญจนบุรี รองผู้ว่าราชการจังหวัดกาญจนบุรี นายอำเภอ หัวหน้าส่วนราชการ เจ้าหน้าที่ที่เกี่ยวข้อง ให้การต้อนรับ โดยมีการนำเสนอข้อมูลทั่วไปของจังหวัดกาญจนบุรี และผลการปฏิบัติงานตามนโยบายของรัฐบาลและกระทรวงมหาดไทย เรื่องการแก้ไขปัญหาแรงงานต่างด้าว ซึ่งจังหวัดกาญจนบุรีมีการประสานกระทรวงมหาดไทยและกระทรวงการต่างประเทศ ขอขยายพื้นที่อนุญาตทำงานของแรงงานสัญชาติเมียนมา รวมถึงตั้งศูนย์แรกรับเข้าทำงานและสิ้นสุดการจ้างทำงานของคนงานต่างด้าวสัญชาติเมียนมาที่บ้านพุน้ำร้อน และเห็นควรตั้งเขตเศรษฐกิจพิเศษบริเวณด่านพระเจดีย์สามองค์ อำเภอสังขละบุรี นอกจากนี้ยังมีเรื่องของการพิจารณากำหนดกิจการเป้าหมายที่จะส่งเสริมให้ดำเนินการในเขตพัฒนาเศรษฐกิจพิเศษเพื่อเพิ่มโอกาสการลงทุนของผู้ประกอบการในพื้นที่ ส่วนเรื่องการจัดที่ดินทำกินให้ชุมชนนั้น มีการเร่งรัดดำเนินโครงการจัดที่ดินทำกินให้ชุมชนตามนโยบายรัฐบาลโดยดำเนินการตามกฎหมาย ระเบียบ และกรอบมาตรการ ในด้านป่าชุมชนในพื้นที่จังหวัดกาญจนบุรีนั้น มีการส่งเสริมให้มีโครงการป่าชุมชนเพิ่มมากขึ้นโดยเฉพาะชุมชนที่ติดอยู่กับป่าเพื่อช่วยกันดูแลและส่งเสริมการมีส่วนร่วม และสำหรับสถานการณ์ทรัพยากรธรรมชาติในพื้นที่นั้น มีการให้เจ้าหน้าที่ออกตรวจปราบปรามการกระทำผิดกฎหมายป่าไม้อย่างต่อเนื่องเพื่อตรวจสอบการเปลี่ยนแปลงพื้นที่ป่า ซึ่งสามารถนำข้อมูลที่ได้ส่งเจ้าหน้าที่ทำการตรวจสอบได้ทันท่วงที โดยหลังการประชุม รองนายกรัฐมนตรี(พล.อ.ประวิตร วงษ์สุวรรณ) ได้เน้นย้ำ ขอให้ทุกหน่วยงานร่วมกันปฏิบัติหน้าที่ให้ดีที่สุด ด้วยความตั้งใจและต่อเนื่อง ในการอำนวยความเป็นธรรม สร้างความมั่นคงให้พี่น้องประชาชนในพื้นที่อย่างทั่วถึง ******************************** ภัสร์ภรณ์ เหลืองทอง/กัลยา เขียวเปลื้อง-/ข่าว จิตริน มัชฌันติกะ-/ภาพ พัชรพล เจริญสุข -/วีดีโอ ทีมข่าวสำนักงานประชาสัมพันธ์จังหวัดกาญจนบุรี